અમરથોળ દરવાજાની બહાર નીકળતાં ડાબી બાજુ બીજું પ્રાચીન મંદિર છે જે હાલમાં પડી જઈ ખંડેર જેવું બની ગયું છે. આ મંદિરની બાંધણી અને કોતરકામ ઘણાં જ ઉંચા પ્રકારનાં છે. તેમાં પાંચ નાની દેરીઓ છે. હાલતમાં તો તે પણ ઘણીખરી પડી ગયા જેવી થઈ ગઈ છે. આ દેરીઓની ચારે બાજુ તેમજ મંદિરના થાંભલાઓ ઉપર વરાહ, નૃસિંહ વગેરે વિષ્ણુનાં અવતારોનાં ચિત્રો કોતરેલાં છે. એક જગ્યાએ નવ ગ્રહ કોતરેલાં છે. આથી તે કોઈ વૈષ્ણવ મંદિર હશે તેમ જણાય છે. આ મંદિરની બાંધણી અને કારીગરી ઉપરથી માલૂમ પડે છે કે તે એક માળનું હશે તેમજ મોડામાં મોડું તેરમાંથી પંદરમાં સૈકામાં બંધાયું હશે.